Coetzee bedank as SAMV-voorsitterDr. Angelique Coetzee Dr. Angelique Coetzee het as voorsitter van die Suid-Afrikaanse Mediese Vereniging (SAMV) bedank. Volgens die SAMV het Coetzee die aankondiging Donderdagaand tydens ŉ SAMV-raadsvergadering gemaak. Sy sal as ŉ gewone lid van die raad aanbly. Mvuyisi Mzukwa, ondervoorsitter van die SAMV, sal as tussentydse voorsitter dien terwyl daar oor ŉ plaasvervanger vir Coetzee besluit word. Dit volg nadat die SAMV vroeër vandeesweek om verskoning gevra het oor uitlatings wat Coetzee tydens ŉ onderhoud op CapeTalk gemaak het. Sy het in die onderhoud op 26 Januarie uitlatings gemaak oor toelatingsvereistes by mediese skole. Coetzee het onder meer gesê die proses is hoogs verpolitiseer en dat mediese fakulteite raskwotas het vir voornemende mediese studente. Die SAMV het hom van Coetzee se uitlatings gedistansieer en gesê dat haar uitlatings nie die etos van die vereniging en die demokratiese beginsels waarvoor dit staan, verteenwoordig nie. Coetzee het hierna om verskoning gevra vir haar uitlatings. Mzukwa het vroeër vandeesweek gesê die SAMV se raad meen dat Coetzee se interpretasie van die toelatingsvereistes verkeerd is, en dat toelatingsprosesse vir mediese studente baie meer verwikkeld en deeglik is as wat na haar mening gestel is. “Die raad is ten volle bewus van die feit dat die streng toelatingsvereistes bedoel is om die voorsiening van slegs die hoogste gehalte mediese professionele kundiges vir die land te verseker. Die SAMV erken verder dat toegang tot mediese skole ŉ hoë vlak van akademiese prestasie oor die hele spektrum vereis, en dat alle kandidate wat gekies word vir toetrede tot die mediese skool onder meer op meriete en vermoë gekies word.” Die SAMV het gesê hy het begrip vir die pynlike geskiedenis van Suid-Afrika, en het daarom empatie met die seer en woede wat Coetzee se uitlatings veroorsaak het.